  Виталий Пронин   К. МихайловТуэ 80 арес тырмысал тодмо удмурт журналистлы Константин Михайловлы.- Мемей, учкы ай, озьы чечыез сиё шат? - пичи Костя паймыса учке, кызьы НКВД-ысь лыктэм мурт вышкыысь чечыез чиньыосыныз конгыръя. Со вал 1937-тӥ арын сӥзьыл. Азбар тыр поттылэмын ваньбур: ю-нянен мешокъёс, посэм ыж куос, куэм дэра кесэгъёс, пӧртэм ужан тӥрлык. Озьы Можга ёросысь Вылын Юриысь Михайловъёслэсь сюлмысь ужаса поттэм ваньбурзэс, корказэс, пудозэс талазы, кулаке поттӥзы, Костялэсь песятайзэ, песянайзэ но атайзэ келязы ссылкае. Анаез Анна Моисеевна куинь пичи пиналъёсыныз огназ кылиз. Но кышномурт курадӟонзэ, урод мылкыдзэ нокинлы ӧз возьматылы. Котьку со капчи мылкыдо, пальпотӥсь, чебер но зӥбыт вал.Со аръёсы пиналъёсты школае 8 аресысен гинэ кутылӥзы. Но 6 аресъем Костя дышетскыны ветлыны кутскиз Коля агаез сьӧры, лыдӟиськыны но гожъяськыны ӝог дышиз.Панфил Моисеевич, Костялэн дядяез, соос доры кельтэм Карл Маркслэсь «Капитал» книгазэ. Костя сое пыр-поч лыдӟем, но номырзэ валамтэ. Пединститутын дышетскыкуз гинэ, валаз ни книгалэсь философизэ.Вылын Юриысь школаез умой йылпумъяса, Костя дышетске Можга педучилищеын. Собере - Удмурт кун пединститутын. Институтын дышетскыкуз ик, факультетын потӥсь газетлэн редакторез луиз.Дышетсконзэ йылпумъяса, «Удмуртия» издательствоын редактор луэ, ужан висказ кык арлы армие, Челябинск улосэ, кошкылэ. 1958-тӥ арын К. Михайлов комсомоллэн куремезъя Казахстанысь выльвылэ ветлэ. Сюлмо ужамез понна КПСС-лэн Данъян грамотаеныз но «За освоение целинных земель» медален пусъемын.* * *1959-тӥ арын Удмурт телевиденилэн директорез Николай Петров Костяез ӧте удмурт кылъя передачаосты дасяны но сценарийёс гожъяны. Нуналаз дас час ӵоже мынӥзы асьме телевиденилэн передачаосыз. Араз 200 пала спектакльёс возьматылӥзы. Иворъёс сётӥськылӥзы меӵак эфирын. Экранэ потэмлэсь азьло котьку но репетициос радъяськизы, котькуд секундэз-минутэз лыдэ басьтыса. Учкисьёс туж витьылӥзы тодмо писательёслэсь, кылбурчиослэсь, артистъёслэсь вераськемзэс.Костя кема пукылӥз ӝытъёсы, куддыр ӵукнаозь но, асьме писательёсмылэн книгаоссыя сценарийёс дасян бордын. Удмурт режиссёръёсын Василий Ивановен но Иван Даниловен ужаны капчи вал, котькуд передачазэс пыр-поч эскерылӥзы, сое сюлме пыӵамон карыны тыршылӥзы.Константин Николаевич 18 ар Удмурт телевидениын мылысь-кыдысь ужаз. Тодам вайисько одӥг учырез. Удмурт драмтеатрысь артистъёс дасязы ни Костялэн сценариезъя спектакль. Меӵак эфирын возьматоно, нош эпизодын пинал бӧрдэм куара кылӥськыны кулэ. Студиын пичи пинал ӧвӧл. Но Михайловъёслэн пичи пиналъёссы вань ук! Костя куремъя мон Таня нылме пуктӥ коляскае но нуи телестудие. Спектакль мынэ, артистъёс шудо, ӝоген пиналлэн бӧрдэм куараез кылӥськыны кулэ, нош нылы суч-суч умме усиз. Мар кароно? Режиссёрлэн юрттӥсез Нина Байсарова нылылэсь пыдзэ чепыльтӥз ява, соиз вӧсь луэменыз бӧрдыны кутскиз ук...* * *СССР-ысь Кинематографистъёслэн союззылэн ёзчиез, Казань студиысь режиссёр Сагир Аглиуллин ӟуч киноосты бигер кылэ берыктон бордын ужамын, со ик асьме Удмурт телевидение но вазиськем ӟуч кылысь киноосты удмурт кылэ берыктон пумысен.Берыктон бордын ужаз Константин Николаевич но. Озьы ӟуч фильмъёс удмурт кылын чузъяськылыны кутскизы. Дубляжной студиын ужазы дано артистъёсмы: Нина Бакишева, Геннадий Соловьёв, Юрий Яковлев, Леонид но Пётр Романовъёс, Галина Владыкина, Фаина Будина но мукетъёсыз. Одӥгаз пумиськонын Фаина Будина шуиз: «Костя Михайловлэн удмурт кылэ берыктэмъёсыз, юри мыным чакласа, гожтэмын вал кадь. Каньыл потылӥз лыдӟыны».Вань улытозяз, Костя тыршиз удмуртъёслэсь асваланзэс ӝутыны, сюлмаськылӥз, школаосын удмурт кылэз ӟеч мед дышетозы шуыса. «Дась лу!» редакциын ужасьёсын, школаосы вуылыса, слётъёс ортчытъязы, дэмен ужась бригадаос кылдытылӥзы, ёросъёсысь но Ижысь юнкоръёсты люкаллязы. Вуылӥзы Башкортостанысь но Татарстанысь школаосы но. 1989-тӥ арын М. Петровлэн вордскем гуртаз, Менделеевск ёросысь Вандэмое, потаса, тодӥзы, кызьы гуртазы удмуртъёс но поръёс уло, нош школаязы кужмысь бигер кылэз дышетыны косо. Костя та сярысь лэчыт статья газетэ гожтӥз.«Удмуртия» издательствоын К. Михайловлэн куинь книгаез потӥз: пиналъёслы - веросъёсын «Шаян Миша», студентъёслы но дышетӥсьёслы - «М. А. Коноваловлэн улэмез но творчествоез», «Ф. Г. Кедровлэн улэмез но творчествоез».1983-тӥ арын Константин Николаевичлы «Калыкез дышетон удысысь отличник» ним сётӥзы, нош 1985-тӥ арын со ужысь ветеран луиз.* * *Огпол, тулыспал, Костялэн ужан интыяз, «Дась лу!» редакцие, пыри но пайми: сайкыт, шундыё укно вылын помидоръёс будо. Юасько: кин сомында помидор будэтэ? Олокудзы егит нылъёс веразы: тӥляд кузпалды - Константин Николаевич. Нош мыным ӧз но вералля, уж дураз помидор уд будэтэ шуыса. Квартираысьтымы укноосы шунды туж ик уг шедьы вал уго.1967-тӥ арын ньыль сотка музъем висъямзы бере Костялэн мылкыдыз бурдъяськиз пӧртэм будосъёс мерттыны. Свердловскысь наукаосъя институтысь курылӥз улмопуос, Барнаулысь - китай лимонник, актинидия но мукетъёссэ. Бандеролез басьтыса, выжыям пичи модосъёсты тодмоосызлы, эшъёсызлы кузьмалляз. Сад-бакчаямы теплица лэсьтӥз. Вордскем нуналаз - 25-тӥ июне - ас киыныз будэтэм огречен куноятылӥз ни.Каньыл вал Костяен улыны, одӥг лек кылзэ но кылэме ӧвӧл. Котырысьтыз адямиос сярысь ноку уродэн ӧз вералля - сюлэмын чылкыт вал.Милитина Михайлова Теги: Можгаёрос  